Kadar odločba o prerazporeditvi na sedež vsebuje ukrep, ki negativno vpliva na začasnega uslužbenca Evropske službe za zunanje delovanje (ESZD), mora torej zadnjenavedena v skladu s členom 41(2)(a) Listine Evropske unije o temeljnih pravicah zadevni osebi pred sprejetjem te odločbe omogočiti, da se izjasni. V zvezi s tem mora navedena služba predložiti dokaz, da je bilo zadevni osebi omogočeno ustrezno predstaviti svoje stališče, kar zadeva morebitno odločbo o takojšnji prerazporeditvi na sedež in razloge, povezane s to odločbo.

Spoštovanje pravic do obrambe je temeljno načelo prava Unije. Zahteva glede spoštovanja teh pravic, ki določa, da je treba zadevni osebi pred sprejetjem odločbe omogočiti, da poda svoje mnenje, je izpolnjena le, če je bil uradnik izrecno obveščen o osnutku odločbe in pozvan, naj predstavi svoja stališča. V zvezi s tem pravica, priznana zadevni osebi, ne pomeni le možnosti, da izrazi nasprotovanje predvideni odločbi, temveč vključuje možnost, da uveljavlja svoja stališča tako, da vpliva na vsebino odločbe, ki se namerava sprejeti.

Iz člena 26 Kadrovskih predpisov, ki se za začasne uslužbence uporablja na podlagi člena 11 Pogojev za zaposlitev drugih uslužbencev, ne izhaja, da mora uprava osebnemu spisu uradnika po obvestitvi priložiti poročilo o upravni preiskavi, katere predmet je bil zadnjenavedeni. Poleg tega v določbah, ki urejajo upravne preiskave, iz Priloge IX h Kadrovskim predpisom, naslovljene „Disciplinski postopek“, ki se za začasne uslužbence uporablja na podlagi člena 50a navedenih pogojev, prav tako ni določeno, da je treba zadevni osebi v celoti predložiti poročilo o preiskavi. Prvič, odločitev za ustavitev upravne preiskave, ki se lahko vključi v osebni spis zadevne osebe, če je ta za to izrecno zaprosila, je namreč v skladu s členoma 1(3) in 2(1) Priloge IX h Kadrovskim predpisom. Drugič, člen 2(2) Priloge IX h Kadrovskim predpisom določa, da uprava zadevno osebo obvesti o zaključku preiskave in ji predloži samo sklepne ugotovitve poročila o preiskavi. V tej določbi je predvideno tudi, da mora uprava zadevni osebi na njeno zahtevo in ob upoštevanju varstva legitimnih interesov tretjih strank predložiti vse dokumente, ki so neposredno povezani z domnevnimi obtožbami proti njej.

Institucije Unije imajo široko diskrecijsko pravico pri organizaciji svojih služb glede na naloge, ki so jim zaupane, in, ob upoštevanju teh nalog, pri razporejanju svojega osebja, vendar pod pogojem, da je razporeditev v interesu službe in da se pri tem spoštuje enakovrednost delovnih mest. Ob upoštevanju diskrecijske pravice, ki jo imajo institucije, da ocenijo interes službe, se mora nadzor Sodišča za uslužbence nad spoštovanjem pogoja v zvezi z interesom službe omejiti na vprašanje, ali je organ, pristojen za sklepanje pogodb o zaposlitvi, deloval v razumnih mejah in ni očitno napačno uporabil svoje diskrecijske pravice. V zvezi s tem lahko težave z notranjimi odnosi, kadar povzročajo napetosti, ki lahko škodujejo dobremu delovanju službe, upravičijo premestitev uradnika v interesu službe zaradi odprave upravnega položaja, ki je postal nevzdržen. Poleg tega prerazporeditev v interesu službe ne zahteva soglasja zadevnega uradnika.

Dalje, značilnost diplomatskih nalog je, da se vse napetosti preprečijo oziroma se pomirijo, če bi do njih kljub vsemu prišlo. Diplomatske naloge zahtevajo tudi obvezno medsebojno zaupanje sogovornikov. Če je to zaupanje zaradi kakršnega koli razloga načeto, zadevni uradnik ne more več opravljati takih nalog, institucija pa v skladu z dobrim upravljanjem zoper njega čim prej sprejme ukrep premestitve, da se očitki zoper njega ne razširijo na vso službo. Ti ukrepi se uporabijo tudi, kadar se ugotovijo pomanjkljivosti pri upravljanju službe s strani vodje službe, ki kot vodja delegacije opravlja diplomatske naloge. Ni namreč mogoče zanikati, da take pomanjkljivosti, če so ugotovljene, škodujejo dobremu delovanju delegacije.

Poleg tega, kadar so v pogodbi o zaposlitvi uslužbenca določene njegove naloge in kraj razporeditve, te navedbe ne vplivajo na to, da se za zaposlitev navedenega uslužbenca uporabljajo določbe iz Pogojev za zaposlitev drugih uslužbencev. Ker se za uslužbence nacionalnih diplomatskih služb, ki so na podlagi člena 2(e) teh pogojev zaposleni kot začasni uslužbenci, uporabljajo navedeni pogoji, je možnost, da bodo prerazporejeni implicitno vključena v pogodbo o zaposlitvi, ki so jo podpisali z institucijo, taka prerazporeditev pa ne pomeni kršitve te pogodbe, kadar sta izpolnjena zgoraj navedena pogoja (prerazporeditev v interesu službe in spoštovanje enakovrednosti delovnih mest).

(Glej točke 59, od 61 do 64, 96 in 97.)

Sodišče, sodbi Hecq/Komisija, C-116/88 in C-149/88, EU:C:1990:98, točka 22; in Ojha/Komisija, EU:C:1996:434, točki 41 in 42;

Sodišče prve stopnje: sodba Dejaiffe/UUNT, T-223/99, EU:T:2000:292, točka 53;

Sodišče za uslužbence, sodbi de Albuquerque/Komisija, F-55/06, EU:F:2007:15, točka 55 in navedena sodna praksa; in Plasa/Komisija, F-52/08, EU:F:2009:54, točka 77.